ศบค. เผย หลังคลายล็อกมาตรการผ่อนปรนระยะที่ 3 ขอให้ประชาชนยังคงปฏิบัติตามมาตรการของกระทรวงสาธารณสุข
ศบค. เผย หลังคลายล็อกมาตรการผ่อนปรนระยะที่ 3 ขอให้ประชาชนยังคงปฏิบัติตามมาตรการของกระทรวงสาธารณสุข แพทย์หญิง พรรณประภา ยงค์ตระกูล ผู้ช่วยโฆษกศูนย์บริหารการแพร่ระบาดของโรคโควิด-19 หรือ ศบค.  กล่าวว่า หลังจากที่รัฐบาลมีมาตรการผ่อนปรนให้หลายกิจการและสถานที่ท่องเที่ยว สามารถเปิดทำการได้ ถือว่าเป็นเรื่องที่น่ายินดีทำให้ประชาชนสามารถเดินทางไปท่องเที่ยวได้ และเป็นการช่วยกระตุ้นเศรษฐกิจภายในประเทศ แต่ยังคงต้องเน้นย้ำถึงการเว้นระยะห่างทางสังคม การสวมใส่หน้ากากอนามัย และคำนึงถึงความหนาแน่นในสถานที่นั้นๆ เพื่อช่วยป้องกันการแพร่ระบาดของโรคโควิด-19 นอกจากนี้ ในส่วนการใช้งานแอปพลิเคชันไทยชนะ ถือว่าเป็นสิ่งที่จำเป็นที่ประชาชนต้องปฏิบัติในกรณีที่ต้องออกไปใช้บริการในสถานที่นอกบ้าน เพื่อช่วยให้เจ้าหน้าที่ประเมินความหนาแน่นของการใช้บริการสถานที่นั้นๆ ได้ โดยกรมควบคุมโรค กระทรวงสาธารณสุข จะเป็นผู้เก็บข้อมูลการใช้งานเพียง 60 วันเท่านั้น พร้อมกันนี้ ในส่วนของแพลตฟอร์มไทยชนะ ที่ประชาชนต้องใช้บริการเช็คอิน-เช็คเอ้าท์ แต่ในขณะนี้ ยังมีบุคคลที่ใช้บริการเช็คอินแต่ไม่เช็คเอาท์ ทำให้สถานที่บริการนั้นๆ เกิดความหนาแน่น จึงขอแนะนำให้ประชาชนเช็คอินและเช็คเอาท์ เพื่อช่วยทำให้สถานที่นั้นๆ ลดความหนาแน่นได้